J. Burian, poslanec: (2009-11-03):
Ja len málo poznámok teda na sprehľadnenie týchto vzťahov. Hovorí sa tu o bezbrehom zadlžovaní. Pán poslanec, pozrite sa na priemer Európskej únie. Kde sa nachádza priemer Európskej únie je dlh, ktorý je relevantný, to myslím, že už aj tu bolo spomínané. Relevantný pomer teda hrubého domáceho produktu k celkovému dlhu. Ten priemer sa pohybuje v roku 2008, pán poslanec, 61,5 %. Viete, akú malo Slovensko zadlženosť v roku 2008? 27,7 %. Bolo na piatom mieste najnižšieho dlhu v celej Európskej únii, teda v celej európskej dvadsaťsedmičke, a za nami boli krajiny, ktoré momentálne nás budú veľmi silne dobiehať. Ak hovoríte o tom, že sme mali, a tu sa veľmi často dával do pozornosti fakt, že máme si zobrať príklad pobaltských krajín, prípadne Írska, ja musím teraz, ako by som povedal nejako so žiaľom pre všetkých tých, ktorí takýmto spôsobom nám ukazovali príklad, povedať, že to sú krajiny s najväčším dopadom, najväčším deficitom, najväčšími dopadmi, teda pokiaľ sa týka prepadu hrubého domáceho produktu. To nie je v jednociferných číslach, ale v dvojciferných číslach. Teda viac ako 10 %. Len tak, aby ste už vnímali tú chronológiu a tu by som povedal ten celý spád vôbec tých ekonomických súvislostí, ktoré tu fungujú. Je pravdou, že Slovensko tým, že bude mať schodok na úrovni 3,7 miliardy korún, určite zadlženosť porastie a porastie na úroveň niekde na úrovni 42 %. Ja tvrdím, že priemer Európskej únie bude niekde na úrovni 70 alebo viac ako 70 %, 3,7 miliardy eura, pardon. Tým, že bude priemer Európskej únie nie 61,5 %, ale vysoko nad 70 %. Vás všetkých uisťujem, že za príklad krajín, ktoré ste tu dávali, aj príklady Maďarska, Maďarsko malo v roku 2008 niekde viac ako 73-percentný schodok, teda deficit a určite dnes bude pokračovať niekde na úrovni možno 90-percentného. Ja len tým chcem dať do pozornosti ctenej snemovni, že sa tu rysuje taký obraz veľmi žalostného stavu slovenskej ekonomiky opatrením, ktoré robí vláda a jednoducho kríza je synonymum Slovenska a synonymum celosvetového problému. A ešte tak na dôvažok tých nejakých málo čísel, ktoré tu boli povedané. No skúsme porovnať rok 2006 a rok 2010. Myslím, že pán poslanec Mikloš nám ekvilibristicky ukázal na powerpointe niekoľko údajov, len on sa veľmi šikovne vyhol tým údajom, ktoré sú podstatné. A tým podstatným údajom je to, že v roku 2006 bol plánovaný schodok verejných financií na úrovni 4,2 %. Dnes máme v roku 2010 5,5 %, ak odrátame od 5,5 % schodok z titulu druhého piliera, máme úroveň 4,3 %, ak odpočítame rok 2006 0,7-percentný dopad druhého piliera, máme niekde 3,5 %. Páni a dámy, rozdiel je 0,8 % v neprospech v čase, keď prežíva celý svet veľkú hospodársku krízu najväčšiu, ktorá sa porovnáva s hospodárskou krízou od tridsiatych rokov. A my dnes hovoríme o tom, že vládnutie predchádzajúcej koalície a rozdiel v čase, keď rast hrubého domáceho produktu bol na úrovni 6 %, je len 0,8 %, hovoríme o obrovskom zadlžovaní. Veď to je hanba takéto niečo vypustiť vôbec z úst. Vôbec vypustiť niečo také z úst. A teraz si ešte zoberme príklad v roku 2002, lebo to sú medzníky. Prvý medzník je rok 2006, keď končila vláda, druhá vláda Mikuláša Dzurindu, a prvý medzník je rok 2002. No čuduj sa svete. Skúste mi povedať, čo bolo v roku 2002? Aká bola hospodárska kríza? Akým nešťastím bola vládna koalícia, ktorá vtedy vládla, alebo nevládla, alebo neviem, čo robila? Jednoducho stav bol taký, že deficit verejných financií bol plánovaný na úrovni mínus 5 % . Skutočnosť 8,2 %. Páni a dámy, aká bola hospodárska kríza, ako sa zadlžovalo a ešte nehovoriac o tom, že mne sa veľmi páčil ten výraz, ktorý prezentoval pán minister Počiatek, keď povedal, že ešte bola popri tom aj šmatlavá privatizácia SPP a ďalších podnikov. Popri tom ste dosiahli historický úspech, keď ste vyrobili 8,2-percentný schodok teda verejných financií. Ak je toto teda, by som povedal, synonymum vašich vlád a ukončenia vlád, tak toto si myslím, že je, by som povedal veľmi, veľmi nebezpečné prezentovať takéto dáta a takéto, by som povedal, pesimistické nálady, keď jednoducho, naopak, Európska únia a Európska komisia deklarovala aj tento rozpočet z pohľadu vývoja slovenskej ekonomiky ako adekvátnou reakciou vlády na stav hospodárskej alebo svetovej hospodárskej krízy. Ja si myslím, že budem mať viac dôvodov, alebo viac možno diskusií po takýchto emotívnych vystúpeniach, lebo tu sa nemôže nastaviť atmosféra o tom, že všetko, čo sa robí, je zlé, a všetko, čo sa robilo, bolo dobré. Ja tým nechcem spochybňovať kroky, ktoré boli pozitívne aj z predchádzajúceho obdobia. Ale, vážení páni a dámy, jednoducho postaviť to na piedestál toho, že dnes je hospodárska kríza a povedať, že tým, kto za to môže, je táto vládna garnitúra, prípadne my, keď sme vládli, tak sme dosahovali fantastické výsledky. No dovolím si povedať, že opakom je pravda. Každé vaše vládnutie z titulu prechodu jedného volebného obdobia na druhé bolo nič iné, len populistický predvolebný ťah. A ešte raz opakujem, schodky v roku 2002 a 2006 vás len jednoznačne uisťujú alebo mňa uisťujú v tom, že jednoducho ste nič nerobili, len ste postavili svoje vládnutie na báze predvolebných sľubov, ktoré v 2002 zhodou okolností skončili tak, že ste 22 zákonov zrušili v priamom prenose. Ja zatiaľ ďakujem pekne za pozornosť, určite tu budem mať šancu ešte ďalej vystúpiť. (Potlesk.)